USR anunţă că Open Budget, platforma interactivă cu ajutorul căreia românii pot vedea exact ce face statul cu banii lor, realizată de Claudiu Năsui, a împlinit 10 ani de existenţă. 10 ani în care a arătat, într-un mod uşor de înţeles, de unde vin şi unde se duc banii pe care ni-i ia statul.
„După 10 ani de Open Budget, continuăm misiunea noastră principală: promovarea educaţiei economice. Credem că schimbarea României vine din educaţie. Economistul Ludwig von Mises zicea că, pe termen lung, ideile schimbă lumea. De aceea, un prim pas este să avem alegători mai informaţi care vor face alegeri mai bune. Celebrăm 10 ani de Open Budget prin extinderea cu două noi proiecte: Povestea României în grafice şi Şcoala de Economie. Amândouă sunt menite să ducă mai departe misiunea Open Budget de a face cunoaşterea şi informaţiile despre economie accesibile tuturor”, declară Claudiu Năsui, deputat USR şi fost ministru al Economiei.
”Povestea României în grafice” arată drumul străbătut de România de la căderea comunismului până acum, din punct de vedere economic. O serie de grafice care arată, cu bune şi cu rele, povestea României şi arată de ce avem problemele economice pe care le avem. De ce tot scade populaţia României dacă avem creştere economică? De ce avem deficite record în România? Cum se poate ca deficitul pe întreg anul 2015 să fie de 10 miliarde lei, iar în 2024 să ajungă la 36 de miliarde lei după doar trei luni de execuţie bugetară? A crescut evaziunea? Sau au explodat cheltuielile statului? De ce avem taxe tot mai mari asupra unei populaţii care rămâne pe locul întâi la sărăcie? De ce milioane de români au votat deja plecând la muncă în alte ţări? Iată povestea României din ultimele decenii în grafice, precizează USR.
„Şcoala de Economie” este o serie de seminarii despre economie şi filosofie, destinată studenţilor indiferent de specialitate. Se va desfăşura la Parlamentul României şi are ca scop educaţia economică. USR arată că ”România suferă de un deficit de educaţie economică foarte mare. Iar aici nu e vorba doar de educaţie financiară, de tipul să ştim să calculăm o dobândă, ci de a înţelege fenomene economice: De unde vin banii? De ce cresc preţurile? De ce apar crizele economice? Răspunsul la toate acestea ne ajută nu doar să luăm decizii individuale mai bune, dar şi să fim mai rezistenţi la diverse manipulări şi escrocherii care abundă în societatea noastră.
Atât Open Budget 2024, cât şi proiectele se pot găsi pe site-ul: www.openbudget.ro, mai transmite USR.